
 І. Същност и цели
           Настоящата Стратегия за управление на риска на „Северноцентрално държавно предприятие“ ДП град Габрово, наричано за краткост Предприятието, е изготвена в изпълнение на изискванията на Закона за финансовото управление и контрол в публичния сектор (ЗФУКПС), Методическите насоки по елементите за финансово управление и контрол, дадени от Министъра на финансите, Указания за управление на риска в организациите от публичния сектор, утвърдени със Заповед № ЗМФ184/06.03.2020г., Стратегия за развитие на вътрешния контрол в публичния сектор на Република България 2023г.-2026г. и други подзаконови нормативни актове, уреждащи начина на създаване и съдържанието на документа. Стратегията е съобразена и с изисквания на актове на Европейския съюз: Регламент за изпълнение (ЕС) 2022/2453 на Комисията от 30 ноември 2022 година, Насоки за Комисията и държавите членки относно обща методология за оценяване на системите за управление и контрол в държавите-членки.

С актуализираната стратегия се регламентират задачите и процедурите, които следва да се прилагат от ръководството и служителите на предприятието в процеса по управление на риска. Предназначението на процеса е да даде разумна увереност, че целите на предприятието ще бъдат постигнати по максимално ефективен начин. 


Управлението на риска е един от важните елементи, част от системата за финансово управление и контрол, като включва идентифициране, оценяване и контролиране на потенциални събития или ситуации, които могат да повлияят негативно върху постигане целите на организацията. Добре управляваното поемане на риск се разглежда като предпоставка за постигане на устойчиво подобрение на дейността и постигане на стратегическите цели на предприятието. Стратегията създава ясна и адекватна процедура за управление на риска и осигурява определянето, одобрението, прилагането и поддържането на ефикасни и ефективни мерки за предпазване на дейностите от въздействието на неблагоприятни събития. Това е ключова процедура, тъй като риск може да възникне на всяко ниво и във всяко направление в рамките на СЦДП ДП Габрово.

Целта на Стратегията е да опише етапите, през които преминава процесът по управление на риска, използваният подход, отговорните лица (структури) и основните изисквания към процеса. Стратегията ще подпомогне директора на предприятието и ръководителите на подчинените му териториални поделения - ДГС и ДЛС, да:

- разпознават рисковете, застрашаващи постигането на целите;

- анализират и реагират адекватно на рисковете, което включва да се определят подходящи мерки, които да се предприемат и организиране на контролни дейности за ограничаване рисковете;

- документират резултатите от управлението на риска на всеки етап;
          Стратегията въвежда стандартизиран подход за управление на риска в предприятието, който позволява навременно предприемане на адекватни действия спрямо идентифицирани рискове, застрашаващи постигането на целите на предприятието и поделенията от териториалния му обхват. 
           Целите на Стратегията в предприятието: 
· Разработването на процедури за идентифицирането на рисковете, да се въведе система за контрол и докладване (вътрешно и външно) на значимите рискове на съответните нива – в централното управление на предприятието и в териториалните му поделения, която да бъде приспособена към спецификата на организацията
· Изграждане на стабилна система за вътрешен контрол, която да осигури прозрачна и ясна процедура за идентифициране на целите, прилагане на критерии за оценка на изпълнението и докладване на резултатите
· Интегрирано и ефективно управление на рисковете, осигуряване на полезни за оперативното управление резултати

· Изграждане на съзнание и разбиране за процеса по управление на риска на всички нива в предприятието и поделенията му; Служителите следва да бъдат мотивирани и убедени, че трябва да участват в процеса при условие, че разполагат с необходимите познания и ресурси
· Изграждане на организационна култура по отношение на управлението на риска и на отговорност, свързана с управлението на риска на всички нива в предприятието и поделенията му
· Внедряване на управлението на риска като част от процеса по взимане на решения.    Това включва свързване на идентифицираните рискове и контролни дейности със стратегическите и оперативни цели на предприятието, като част от процеса по годишно планиране

Чрез създаването на стратегията за управление на риска, се цели постигането на следните специфични цели:

· да се унифицира подхода, който ще се използва в процеса на управлението на рисковете

· да се регламентират начините за документиране на процеса

· да се въведе начин, по който ще се осъществява мониторинг на дейността

· да се въведе ред за докладване

· да се определят служители, изпълняващи дейности по управление на риска

Стратегията се утвърждава от директора на предприятието и се актуализира минимум веднъж на три години. 

  ІІ. Общ преглед на процеса по управление на риска
1. Дефиниции

 1.1. Управление на риска 

Дефиниция за управлението на риска се съдържа в чл. 12 от  Закона за финансовото управление и контрол в публичния сектор: „Управлението на риска включва идентифициране, оценяване и контролиране на потенциални събития или ситуации, които могат да повлияят негативно върху постигане целите на организацията, и е предназначено да даде разумна увереност, че целите ще бъдат постигнати.”, като се доразвива в  Методическите насоки по елементите на финансовото управление и контрол: „Управление на риска е процесът по идентифициране, оценяване и мониторинг на рисковете, които могат да повлияят върху постигане на целите на организацията и въвеждането на необходимите контролни дейности, с цел ограничаване на негативните проявления на риска”.

         Управлението на риска е динамичен процес, който следва да осигурява добро разбиране на потенциалните заплахи, действия или събития, които могат положително или отрицателно да повлияят на способността на предприятието и поделенията му да постигне своите цели, както и навременното им идентифициране, предприемане на подходящи действия за управление, наблюдение и докладване. Управлението на риска е и непрекъснат процес, който е неразделна част от управленския процес като цяло. Инструментите и уменията, нужни за въвеждане на процеса по управление на риска и за получаване на разумна увереност, че целите ще бъдат постигнати, трябва да се изберат в съответствие с рисковете и при оптимално разходване на средства.
1.2.  Риск
       Дефиницията за Риск се съдържа в §5 от Допълнителните разпоредби на Закона за финансово управление и контрол в публичния сектор: „Риск е възможността да настъпи събитие, което ще повлияе върху постигане на целите на организацията. Рискът се измерва с неговия ефект и с вероятността от настъпването му. "

1.3. Идентифициране на риска

      Идентифициране на вътрешни и външни събития, които могат да застрашат постигането на целите на организацията.
1.4. Анализ на риска

   Процес, състоящ се от оценка, управление и анализ на информацията за рисковете между централното управление и териториалните поделения в СЦДП ДП Габрово 

1.5. Риск апетит

    Рискът, който предприятието е готово да поеме, за да бъде в съответствие със стратегическите и оперативните си цели. Нивото на риск апетита, определено съгласно настоящата Стратегия, има директно отношение към реакцията спрямо даден риск, т.е. дали дружеството ще поеме, прехвърли, избегне или ограничи риска и второ, как и чрез какви дейности ще бъде изразена тази реакция.
1.6. Мониторинг на риска

    Процес по наблюдение, управление и контрол на предложени последващи и предприети действия за смекчаване на рисковете.

1.7. Риск-регистър 

    База данни, включваща всички рискове, която се попълва и поддържа съгласно настоящата стратегия.

2. Роли и отговорности

Управлението на риска съгласно действащото законодателство и настоящата стратегия е процес, в който са ангажирани ръководството и всички служители на предприятието. Стратегията е предназначена за всички служители на предприятието, включително и ръководителите на териториалните поделения, които носят отговорност за дейността по управление на риска в ръководените от тях поделения. 
Съгласно чл. 3 ал. 1 и 2 от ЗФУКПС: 

       „(1) Ръководителите на организациите отговарят за осъществяване на финансовото управление и контрол във всички ръководени от тях структури, програми, дейности и процеси при спазване на принципите за законосъобразност, добро финансово управление и прозрачност. 

       (2) Ръководителите на всяко ниво в организациите отговарят и се отчитат пред горестоящия ръководител за своята дейност по отношение на финансовото управление и контрол в структурите и звената, които ръководят.”


2.1 Директор на СЦДП ДП Габрово 
Въвеждането и надзорът върху самия процес по управление на риска, е отговорност на Директора на СЦДП ДП Габрово. Задълженията на Директора включват: 
· Създаването и поддържането на култура на управление на риска в предприятието, предвид факта, че ръководителите определят „тона“ в организацията, те трябва да демонстрират с поведението си разбиране на важността и подкрепа за дейностите по управление на риска; 

· Определяне на мисията, стратегическите цели на дружеството – директорът трябва да създаде условия в бизнес плана на предприятието да бъдат формулирани ясни, конкретни, измерими цели, осигурени с конкретни по размер и източник ресурси, в съответствие със съществуващите нормативни изисквания и добри практики; 

· Директорът утвърждава Стратегия за управление на риска, която се актуализира периодично, на всеки три години, както и при настъпване на съществени промени в рисковата среда;
· Директорът определя Риск-мениджмънт и разпределя отговорностите по управление на риска сред служителите на предприятието;
· Отговорност на Директора е да одобри риск-апетита на предприятието, да одобри и осигури прилагането на реакциите на риска, за да се намали влиянието и вероятността от настъпването на тези рискове (реакция на риска) до приемливо ниво (т.е остатъчния риск);

· Отговорност на Директора е да осигури предприемане на коригиращи действия на база информацията от мониторинга на риска; 

     2.2. Отговорно звено/служител по управление на риска (риск-мениджмънт)

Директорът определя координиращо звено или служител, което го подпомага при управлението на риска в дружеството.

Звеното или служителят, отговорни за управление на риска, трябва да притежават добро разбиране за структурата и дейността на предприятието, стратегическите и оперативните му цели, както и да имат познания относно процеса по управление на риска. 
Отговорностите на звеното/ служителят по управление на риска включват: 

· Създаване на организация за разработване на Стратегията за управление на риска, съответно нейната периодична актуализация;
· Координиране, организиране и информационно обезпечаване на дейностите по идентифициране и оценка на риска и определяне на реакциите на риска;
· Осигуряване отразяването на рисковете и тяхната оценка, на резултатите от извършените действия по управление, сроковете, в които действията ще бъдат предприети и отговорните лица, в специален документ – риск-регистър, както и да се подсигури неговото актуализиране;
· Подпомагане ръководството на предприятието при определяне на риск-апетита и даване на указания относно приемливите нива на риск; 

· Подпомагане и консултиране на Директора и ръководителите на териториалните поделения при прилагането на отделните етапи от процеса;
· Организиране и провеждане на обучения по теми, свързани с управлението на риска;
· Организиране осъществяването на мониторинг на управлението на риска. Целта на мониторинга е да се установи дали след прилагането на избраната реакция, рискът е бил намален до приемливо за предприятието равнище;
· Докладване на Директора на обобщена информация по отношение управлението на риска под формата на отчети; 
2.3. Работна група по управление на риска

       Основната роля на работната група по управление на риска е централизираното управление на риска. 

       Работната група по управление на риска се състои от 3-5 членове, които са специалисти в различни области, свързани с функциите на предприятието, като задължителен участник е и звеното/лицето, отговорно за управлението на риска. Членовете на работната група следва да притежават добро разбиране за дейностите на предприятието, както и експертни познания, умения и опит за оценяване и управление на комплексни рискови фактори.

Работната група по управление на риска се свиква от звеното/ лицето, отговорно за управление на риска. 

Работната група по управление на риска:

· Анализира, обсъжда и обобщава рисковете, валидни за предприятието като цяло;
· Оценява и категоризира идентифицираните и остатъчните рискове;
· Анализира и оценява ефективността на въведените и прилагани контролни дейности;
2.4.  Ръководители на структурни звена в „СЦДП“ДП град Габрово
       Директорите на териториалните поделения /ДГС и ДЛС/ са отговорни за управлението на рисковете в рамките на своите структурни звена. Те отговарят за определянето на цели на структурите, които ръководят, като разработват и прилагат стратегически и оперативни планове. Ръководителите носят отговорност за идентифицирането, оценката и управлението на рисковете, застрашаващи постигането на целите на структурите. Отговорностите им по отношение на управлението на риска включват следното: 

· Всеки директор на териториално поделение е „собственика на риска“ по отношение на целите, функциите и дейностите, стоящи за изпълнение пред ръководеното от него поделение;
· Като собственици на риска, директорите идентифицират и оценяват рисковете съобразно подхода избран от предприятието и утвърден със Стратегията за управление на риска. Отговорността на всеки риск собственик е преди всичко по отношение на идентифицирането и оценката на рисковете, които стоят пред ръководеното от него звено и на второ място по отношение на идентифицирането и оценката на рисковете стоящи пред организацията като цяло; 

· Директорите на териториалните поделения са отговорни за анализ и актуализация на контролните дейности, целящи ограничаването на идентифицираните и оценени рискове, спрямо които трябва да се реагира; 

· Отговорност за провеждане мониторинг на резултатите от управлението на риска. Последващо докладване на риск-ръководителя, който е отговорен за предприемане на по-нататъшни действия; 

2.5. Вътрешен одит


Съгласно дефиницията в чл. 3 от Закона за вътрешния одит в публичния сектор: „Вътрешният одит е независима и обективна дейност за предоставяне на увереност и консултиране, предназначена да носи полза и да подобрява дейността на организацията. Вътрешният одит помага на организацията да постигне целите си чрез прилагането на систематичен и дисциплиниран подход за оценяване и подобряване.”


Вътрешният одит трябва да оценява ефективността и да допринася за подобряването на процесите на управление на риска. Отговорността на вътрешния одит е да предоставя обективно мнение по отношение на управлението на риска чрез извършване на одитни ангажименти при спазването нормативната рамка. Вътрешните одитори дават препоръки за подобряване дейността в дружеството, но не носят пряка отговорност за управлението на процеса. Отговорността на Вътрешния одит при управлението на риска е да даде разумно ниво на увереност на Работната група по управление на риска, а чрез нея и на директора на предприятието че съществените рискове са ограничени до допустимите за предприятието нива.  Ръководителят на ЗВО трябва да осъществява преглед на предприетите действия и да докладва на Директора в кои области е необходимо да се извършат подобрения. При планирането на одитните ангажименти за следващата календарна година, ЗВО взема предвид резултатите от управлението на риска и прегледа на актуализирания Риск-регистър. Звеното за вътрешен одит също участва в заседанията на  работната група по управление на риска с консултативна функция.       
    ІІІ.  Процес по управление на риска 

Процесът по управление на риска е задължителен елемент от процеса на цялостното и ефективното управление на предприятието, което създава условията, необходими за доброто функциониране и оптимално постигане на поставените цели. Процесът зависи до голяма степен от външната и вътрешната среда, които са в непрекъснато взаимодействие и внасят несигурност в управленските решения. Външни фактори от голямо значение са икономическите и социални условия в страната, нормативната уредба, политическата стабилност, природните явления, климата, съдебната практика. Вътрешните фактори, които са от не по-малко значение са нивото на знания и умения на служителите в предприятието, осъзнаване и приемане на отговорностите, инициативност, подготовка, репутацията, акредитация, финансови резултати на предприятието. 
 Основните етапи на процеса по управление на риска са:

1. Идентифициране на рисковете

      Първата фаза от процеса, на този етап се идентифицират събитията, застрашаващи постигането на целите на предприятието или изпълнението на конкретни дейности. Тази фаза се разделя на три подфази от първостепенно значение за правилното разбиране и определяне на рисковете: определяне на целите, класификация на рисковете, попълване на риск-регистър:
1.1. Определяне на целите

      Основна предпоставка за ефективното управление на риска е определянето на ясни цели и тяхното разбиране. Правилното идентифициране на рисковете  е невъзможно да бъде извършено, ако в предприятието и поделенията му  не е въведен адекватен процес на целеполагане.  Целите трябва да бъдат разбрани от всички ръководители и служители в предприятието, за да се осигури тяхното постигане чрез изпълнение на конкретни дейности и задачи. Целите за ЦУ и всяко поделение се определят в оперативен годишен план, в който се дефинират крайните срокове за изпълнението им, съответните дейности и отговорните служители, сроковете и отговорности за отчитане на напредъка.  Анализът на напредъка по постигането на целите се извършва на базата на ясно определени критерии, съгласно които към крайния срок се определя дали целта е постигната успешно. Следователно процесът по управление на риска започва с определяне на целите на организацията и на отделните структури в нея. Процесът по управление на риска следва да бъде съобразен със заложените стратегическите и оперативните цели, тъй като външните и вътрешните условия, в които предприятието функционира, както и неговите цели могат да се променят.

В Бизнес програмата на СЦДП ДП (2022-2024), утвърдена от министъра на земеделието и храните, са дефинирани стратегически цели на предприятието, чрез които се осъществява визията за управлението на предприятието, с постигането им чрез целенасочена, дългосрочна и постоянна политика на управление. Целите на предприятието произлизат от реалните проблеми и слаби страни на сектора, както в регионите на СЦДП ДП, така и в национален мащаб. Това е заложено в набелязаните средносрочни и дългосрочни цели. 
Средносрочните цели обхващат:

· гъвкава, пазарно ориентирана, регионално диференцирана ценова политика;
·  превръщане на издънкови гори в семенни;
·  използване на ресурса от отгледни сечи;
·  своевременно усвояване на пострадала дървесина от абиотични и биотични фактори;
· възстановяване посредством коренови издънки или изцяло презалесяване на насажденията от акация

·  многофункционално и устойчиво ползване на потенциала на природните ресурси, ландшафтно и биологично разнообразие на региона;
·  закупуване на съвременна, високопродуктивна, специализирана горска техника;
·  осигуряване на достатъчно средства за дейностите залесяване, попълване и отглеждане на горски култури;
·  своевременно залесяване на всички площи освободени след сеч;
· усвояване и залесяване на всички лесопригодни голини със собствени и средства за компенсационно залесяване;
·  разработване на нови технологии за почвоподготовка;
·  производство на необходимия брой фиданки от подходящи местни дървени видове за обезпечаване на предвидените залесявания;
· внос на резници и създаване на маточници от нови и по-продуктивни клонове тополи;
·  внедряване на нови методи за отглеждане на тополови и акациеви култури;
·  закупуване на нови машини; внедряване на механизация в ОМН; кастрене с цел намаляване на ръчния труд;
·  използване на екосистемните ползи от горите; осигуряване на условия за рекреация и туризъм, фотолов, риболов, конен туризъм, туризъм с посещение на ловните резиденции, посещение и наблюдение на зубрите в ДЛС „Воден – Ири Хисар“, отдаване на ловните бази за организирани мероприятия;
·  използване на фонд „Инвестиции в горите“ за изграждане на инфраструктура в горските територии, поради недостатъчна гъстота и незадоволително състояние на горската пътна мрежа; 
· проучване, разработване, проектиране и изграждане на горски автомобилни пътища (ГАП) до недостъпни басейни с цел усвояване на дървесината, извършване на последващи лесовъдски мероприятия и превенция и борба с горски пожари;

·  ефективно усвояване на европейските фондове в сектора;
· опазване на горските територии от природни бедствия, пожари и незаконни дейности;

· опазване на околната среда и биоразнообразието, подобряване управлението на защитените територии; 

·  сътрудничество между предприятието и дирекциите на природните паркове в териториалния му обхват на дейност;

·  опазване на горите във фаза на старост;
·  поддържане на сертификат за отговорно управление на горите;
·  подобряване на здравословните и безопасни условия на труд в горите;
·  подобряване на диалога и взаимодействието между предприятието и обществеността по проблеми, свързани с извършване на дейности в горските територии;
·  доброволчество; обучение и повишаване квалификацията и познанията на работещите в предприятието;
·  поддържане на оптимална информационна система;
·  прилагане на горска педагогика;
·  използване на съвременните средства за охрана;
·  фотолов; 
· производство в максимална степен на фуражи за подхранване;
·  продължаване на изградени традиции за организиране на определени ловни предприятия;
·  повишаване квалификацията на ловни водачи;
·  ежегодно закупуване на зарибителен материал за възстановяване на рибния ресурс в реките. 
Дългосрочните цели на СЦДП ДП Габрово включват:

· поддържане на жизнени, продуктивни и многофункционални горски екосистеми, способстващи за смекчаване на последиците от измененията в климата;
· опазване, възстановяване  и поддържане на биологичното и ландшафтно разнообразие в горските територии; повишаване на жизнеността и конкурентоспособността на горския сектор в региона;
·  използване на потенциала на горския сектор за развитие на „зелената икономика“;
·  изготвяне на оценка на капацитета на горските екосистеми за добив на дървесна биомаса за производство на топлинна енергия и електроенергия;
·  опазване и увеличаване на популациите на дивеча в региона;
·  разнообразяване и разширяване на пазарите, включително чрез проучване на нови пазари за екологични стоки и услуги;
·  да се работи в посока всички замърсители на околната среда да отчисляват такси за щетите, които понасят горските екосистеми;
1.2. Класификация на рисковете

     След като са дефинирани целите за всяко структурно звено, неговото ръководство и служителите са в позиция да идентифицират съществените рискове, които биха могли да възпрепятстват постигането на целите. Необходимо е да се използва единна класификация и дефиниция на рисковете, които се идентифицират. 
На този етап ръководителите на териториалните поделения трябва да определят присъщите рискове, които биха могли да повлияят на постигането на всяка стратегическа и оперативна цел. При идентифициране на рисковете, застрашаващи постигането на дадените цели, е от ключово значение да се обхванат всички аспекти на средата, в която съществува предприятието, на самото предприятие и дейността му. 

Основните рискови фактори, които предприятието идентифицира и които влияят върху дейността му се класифицират като: 

Външни  рискове – това са рискове, свързани с външни обстоятелства, които не подлежат на промяна от страна на предприятието
· Нормативни, регулаторни промени – свързани с честа промяна в нормативната и регулаторна уредба; бюрократични обстоятелства, чести проверки, забавящи и утежняващи дейността на предприятието

· Политически промени – смяна на правителство, чести проверки – утежняват и забавят дейността; 

· Околна среда – замърсяване на природата, използването на химически препарати, имащи отрицателен ефект върху околната среда; 

· Инфлация – увеличение на цените на стоките и услугите, необходими за обслужване на основните дейности в стопанствата и предприятието; 

· Природни бедствия – земетресения, наводнения, пожари и пренасочване на хора и техника за противодействие, извършване на извънредни разходи; 

Вътрешни  рискове – свързани с правно-организационната форма, спецификата и процеса на работата в предприятието 

· Финансови рискове – неефективно и неефикасно разходване на средства; кражба на активи или загуба на информация, поради неадекватна защита на информационната система срещу достъп на неоторизирани лица; неизпълнение на договори за продажба на дървесина – риск от несъбираемост на приходи; извършване на непланирани инвестиционни разходи; непълнота на информацията и лоша организация при отчитане на фонд „Инвестиции в горите“ и проекти, съфинансирани по национални и европейски програми, налагане на финансови корекции; 
· Управленски рискове - неизпълнимо заложени цели във финансовите планове и ГСП, неизпълнение на годишните планове поради лошо планиране и анализ, липса на координация и контрол, непредвидени процедури за обществени поръчки или надвишаване стойностите на договорите, по обществени поръчки, липса на контрол по изпълнение на договори, възложени по реда на Наредбата за условията и реда за възлагане изпълнението на дейности в горските територии - държавна и общинска собственост, и за ползването на дървесина и недървесни горски продукти (НУРВИДГТ), неразбиране от страна на ръководството определените му отговорности/невъзможност или недостатъчно познания да изпълнява отговорностите си, неспазване на дадени препоръки от Звено вътрешен одит, липса на ясни правила и процедури, свързани с финансовото управление и контрол.
Юридически рискове - неправомерно проведени процедури за възлагане на обществени поръчки, липса на заинтересовани лица от изпълнение на обществените поръчки, сложност на нормативната уредба и липса на обучение, пропусната промяна в нормативната уредба, сложност и промяна на вътрешните правила без проведено въвеждащо обучение; 

Рискове за репутацията – негативно обществено мнение, неуспех при работа с клиенти, отговор на жалби, договорни отношения с контрагенти, доставчици, изпълнители

Рискове с човешките ресурси – текучество или недостиг на квалифицирани кадри, натовареност на останалите служители, липса на обучение, неспазване за възприетите етични норми за поведение, неефективна координация, не поемане на отговорност, дългосрочни отпуски или болнични на квалифицирани в дадена област служители, неспазване на здравословни и безопасни условия на труд, не провеждане на инструктаж по ЗБУТ, неоценена необходимост от човешки ресурси, липса на оптимизация и лоша организация на труда, недоволство от заплащане на труда.
Рисковете могат да възникнат по различни причини и в резултати промените на различни фактори. Някои от тях са сравнително лесно предвидими, а за други е необходим по-задълбочен анализ. За улесняване процеса по идентифициране на рисковете, примерни рискови области и евентуални рискове са описани в Приложение № 1 (Карта на риска) към настоящата стратегия. 
Поради необходимостта да се отдели съществено внимание на основните рискове, с които се сблъсква Северноцентрално държавно предприятие, не е възможно да бъдат идентифицирани и управлявани повече от 20-30 риска. Поради тази причина, е необходимо внимание да се отдели на  идентифициране на най-важните рискове. Това са тези, за които съществува най-голяма вероятност да настъпят и с най-голямо потенциално влияние върху постигането на стратегическите и оперативни цели на предприятието. 

В предприятието рисковете могат да бъдат идентифицирани чрез:

· Анализи на документи

· Проверка на място за идентифициране на текущ проблем

· Анкетни карти и интервюта със служители

При идентифицирането на рисковете, всеки един от директорите на териториалните поделения попълва предварително подготвени форми – за идентифициране на риска (Приложение № 2 Формуляр за идентифициране на рисковете).
След като директорите на териториалните поделения попълнят Приложение № 2  за идентифициране на рисковете, звеното/лицето отговорно за управление на риска обобщава резултатите. Рисковете се формулират коректно, обединяват се повтарящи се рискове и ако в хода на дискусията се разграничат нови рискове, се добавят. На този етап се определят рисковете, валидни за цялото предприятие. Идентифицираните рискове се документират във Формуляр за идентифициране на съществените рискове за СЦДП-ДП и проект на Риск-регистъра по оперативни цели. Основната задача на този етап е рисковете да бъдат анализирани, за да се премине към следващите етапи на оценка, определяне на съществените рискове (риск апетита) и да се вземе решение как да се контролират и каква реакция да бъде оказана върху тях.
2. Оценка на риска 
       Идентифицираните рискове за предприятието се оценяват по показателите „Влияние” и „Вероятност”.  Вероятността характеризира предполагаемата честота за настъпване на неблагоприятното събитие, а влиянието – какво е въздействието (последиците) от настъпването на събитието за постигане целите на предприятието. 
      ВЛИЯНИЕ

      Влияние на риска означава: Ако този риск възникне, какво ще бъде въздействието му върху постигането на целите ви?
Оценките за измерване на влиянието са представени в следната графика:

	Оценка
	Описание

	1
	Несъществено

	2
	Малко

	3
	Умерено

	4
	Съществено

	5
	Изключително голямо


       ВЕРОЯТНОСТ

      Всеки риск трябва да бъде оценен от гледна точка на вероятността рискът да се сбъдне. 

      Вероятност на риска означава: До каква степен този риск може да се прояви в настоящето или в обозримо бъдеще (2-3 години)? Може да се използва опитът от проявили се рискове.
Оценката се прави според следната скала:

	Оценка
	Описание

	1
	Не е вероятно

	2
	Рядко

	3
	Възможно

	4
	Почти сигурно 

	5
	Сигурно


Рейтинг

Рейтингът (степента на уязвимост) на риска се изчислява по формулата:

P x S = V

Където:
P – вероятност от настъпване на събитието

S – значимост на събитието (въздействие)

V – рейтинг
Рисковете се категоризират в зависимост от рейтинга в четири основни групи:

-Рискове с нисък рейтинг – рейтинг от 1 до 5

-Рискове със среден, клонящ към нисък рейтинг – рейтинг от 6 до 15; 

-Рискове със среден, клонящ към висок рейтинг – рейтинг от 16 до 19; 

-Рискове с висок рейтинг – рейтинг от 20 до 25 

2.1. Оценка на риска  в ТП ДГС/ДЛС
Подходът за оценка на идентифицираните рискове е аналогичен на подхода при идентифициране на присъщите рискове: 

-Оценка на присъщите рискове


Въз основа на Формуляра за идентифицираните рискове, всеки ръководител на териториално поделение извършва независима оценка чрез попълване на Риск – регистър за териториалното поделение ДГС/ДЛС.
 Оценката на риска се извършва за всеки конкретен дефиниран рисков фактор отнесен към определената цел. Оценява се потенциалното въздействие (ефекта) на всеки риск и вероятността от неговото възникване. 
2.2. Оценка на риска в СЦДП-ДП.

След като се направи оценка на рисковете, звеното отговорно за управлението на риска, свиква заседание на работната група за обсъждане на съществените рискове за предприятието (риск апетита) и възможните реакции. На работното заседание се изготвя проект на Риск -регистър на СЦДП-ДП, който следва да се обсъди с Директора на СЦДП-ДП и утвърди.
3. Определяне на риск апетита 


След като рисковете бъдат идентифицирани и оценени, се определя кои рискове изискват незабавни действия и какъв тип коригиращи действия трябва да се приложат – да се определи реакцията на риска. 


Реакцията на риска е в пряка зависимост от риск апетита на дружеството. Риск-апетитът се утвърждава преди да се пристъпи към приоритизация и определяне на реакции към риска и е необходимо условие за ефективно управление на риска. Отговорност на Директора е да утвърди риск апетита (Формуляр за идентифициране на съществените рискове). За да подпомогне Директора при определяне на риск апетита, звеното/лицето, отговорно за управление на риска чрез вътрешни срещи и консултации с ръководителите на структурни звена предлага възможни варианти на риск апетит. За да се определи апетитът към риска и приемливото ниво на риск, при обсъжданията е необходимо да се отговори на следните въпроси: 

• за кои категории рискове смятаме, че трябва да отделим от ограниченото си време и ресурси, за да сведем до минимум нивото на риск; 

•  какво ниво на излагане на риск изисква незабавни действия;

• какви събития са се случвали в миналото и на какво ниво са били управлявани;

• какви са очакванията ни по отношение на постигане целите на предприятието;

• какво е съотношението разходи/ползи при дадено ниво на риск апетит. Дефинирането на риск апетита включва определяне на стойностите на вероятност и влияние, под които рисковете попадат в прага на търпимост и реакциите по отношение на рисковете. 


Пример: поставяме под наблюдение или вземаме решение да не се предприемат никакви действия по отношение на рискове, за които няма почти никаква вероятност да настъпят и чието настъпване ще причини щети под прага на търпимост. 


По отношение на рискове, при които вероятността и ефекта могат да бъдат измерени количествено, нивата на риск апетита се определят като конкретни стойности. По отношение на рискове, които могат да бъдат измерени единствено чрез качествена оценка, нивата на риск апетита се определят чрез подходяща формулировка. Дефинирането на риск апетита по отношение на реакциите към риска означава поставянето на разграничителна линия между рисковете, които изискват незабавно действие, рискове, към които трябва да се предприемат мерки без нужда от незабавно действие, рискове, които трябва да бъдат поставени под наблюдение. Определянето  на риск апетита, по отношение на реакциите към риска включва следните категории: 

· Критични рискове- рисковете, при които и вероятността и ефекта са високи. Те изискват незабавното внимание и подробно разглеждане на дейностите, свързани с управление на риска;

·  Рискове с високо влияние (ефект) и ниска до средна вероятност. Тези рискове трябва да бъдат контролирани веднага след като се вземат мерки по отношение на критичните рискове, тъй като въздействието им може да бъде значително, въпреки че вероятността да се случат е по-малка отколкото при критичните рискове;

·  Рискове с висока вероятност и сравнително ниско влияние (ефект)- за такива рискове не се взимат предпазни мерки. По-скоро трябва да се има предвид и да се следи ефектът на натрупването, който може да повиши ефекта (например поредица от малки проблеми, които придобиват голямо влияние при натрупване или системно нарушение);

· Неотносими рискове - рисковете, при които и двата фактора – вероятност и влияние са ниски. Те трябва да бъдат наблюдавани, но не изискват мерки. Третирането им зависи от наличните ресурси и от изискванията на заинтересованите страни.

4. Реакция на риска

     След като идентифицираните рискове и контроли са оценени, Директорите на ТП ДГС/ДЛС след съгласуване с Работната група по управление на риска вземат решение относно подходящата реакция към всеки от остатъчните рискове, като съобразяват решението си с риск апетита на стопанството.
Ограничаване на риска – най-често срещаната реакция, която ръководството следва да прилага. Причината за това е, че рискът изцяло може да бъде избегнат/прехвърлен. Ограничаването на риска представлява намаляване или третиране на риска чрез прилагане на контроли с цел да се намали остатъчният риск. Контролите могат да бъдат въведени, например, чрез законодателството, повишаване ефикасността на контрола чрез засилване на съществуващи или въвеждането на нови и т.н. Решението да се ограничи даден риск изисква: адекватен подбор на действията в съответствие с оценката на риска; добро разбиране в сферата на вътрешния контрол; внимателно анализиране на разходите и ползите от контрола; дефиниране на специфични дейности за ограничаване или третиране на риска и ясно определяне на роли и отговорности.

Прехвърляне на риска - Прехвърляне или споделянето на риска означава да се влезе в партньорство с трета страна, така че той да бъде управляван съвместно. Пример за прехвърляне на риска са застраховането, публично-частните партньорства, различни степени на сорсинг споразумения и др. Подобни схеми позволяват достъп до допълнителен ресурс (например контролни дейности или опит и квалификация), като в същото време ограничават възможността от загуба на контрол над дейностите, която е възможна при 100% прехвърляне на трета страна. Директорът на предприятието, като цяло продължава да бъде отговорно лице по управлението на риска. 

 Толериране на риска – Приемането или толерирането на даден риск означава, че организацията поема риска без да предприеме конкретни мерки за управлението му. Такова решение означава, че Работната група по управление на риска следва периодично да наблюдава и преоценява риска, за да може при необходимост да бъде избран друг подход за управлението му. Решението да се толерира даден риск трябва да бъде взето имайки предвид оценката на риска, последствията за постигането на целите, риск апетита и правните последици (например, решението да не се предприемат действия може да доведе до по-голям риск). Причините да се толерира даден риск без по-нататъшни действия за управлението му могат да бъдат:

- Действията по ограничаването на риска са свързани със съществени контролни   дейности, разходите за които значително надхвърлят ползите. 

- Поемането на риска е свързано със самото развитие на предприятието, т.е. за да постигне целите си, то трябва да остане гъвкава към променящата се среда, да извършва нови дейности и методи на работа и да търпи развитие, които би било ограничено в контролирана среда. 
- Управлението на риска е извън контрола на ръководството и/или неизлагането на риск би могло да означава преустановяване на дейности, които са от ключова важност за организацията.

 Прекратяване (избягване) на риска – Избягването на даден риск означава да се прекратят дейностите, свързани с потенциалното му проявление. Подобно решение би могло да означава, че Работната група по управление на риска следва да преразгледа поставените цели и доколко те са изпълними и съвместими с останалите цели и основни дейности. Също така тя трябва да разгледа приложимите регулаторни изисквания и ограничения, за да прецени дали е допустимо дадена дейност да не се извършва или да не се оперира в определена среда. Следва да се разгледат и възможности за избягване на риска в определена степен, т.е. дадени цели или дейности да бъдат частично променени или преустановени, както и да се установят възможностите поставените цели да бъдат постигнати по различен от предвидения начин.

Дефиниране на реакции по отношение на рисковете: 

Към един и същи риск могат да бъдат предприети действия, включващи комбинация от горепосочените реакции на риска, като при последващ преглед на риск-регистъра определената реакция към даден риск може да се наложи да бъде променена. Дейностите и методите, които са необходими за намаляването на съответните рискове се определят на заседание на работната група по координацията на звеното/лицето, отговорно за управление на риска. При определяне на мерките винаги се отчита за какво допринася конкретната мярка- за намаляване на вероятността, ефекта или и двете. За целта могат да бъдат предложени различни методи и техники, като например всяка една или комбинация от методите, Дефинирането на мерки за реакция включва и преценка доколко съществуващите контролни процедури са подходящи за управление на идентифицираните рискове. При необходимост се дефинират нови мерки за реакция на риска. При оценката на съществуващите контролни механизми и при разработването на нови, трябва да се разбира, че ниво на остатъчен риск винаги ще съществува, не само заради ограничените ресурси, но и заради вътрешно присъщите ограничения от различен характер (човешки фактор, несъвършенство на технологиите и др.) на контролните механизми. В тази връзка не трябва да се допуска разработване и прилагане на свръх контроли, целящи пълното ограничаване на риска.

 4.1. Разработване на контролни дейности  


Въз основа на избраната реакция на рисковете се определят съответните контролни цели и конкретни контролни дейности. За рисковете, за които е избрана реакция „Ограничаване на риска“, броят и обхватът на контролните дейности трябва да е достатъчен, за да даде разумна увереност, че съществените рискове са ограничени до определените приемливи нива. 

Целите на контрола могат да бъдат:

· Оперативни: насочени към ефективността и ефикасността на оперативните дейности що се касае до организационната структура, както и до приетите политики и процедури за постигане на планираните резултати и цели.
· Съответствие: контроли, които се внедряват, за да осигурят спазване на законите и съответствие с нормативната рамка, спазване на етичните принципи на организацията, съответствие на дейностите с установените правила, спазване на политики и процедури и договори. 
· Финансови: могат да бъдат свързани с процесите на:
1) одобрение (финансовите транзакции се изпълняват съгласно прякото или общо одобрение на ръководството; съществува правилно разделение на ролите и отговорностите);
2) осчетоводяване (всички одобрени транзакции се осчетоводяват в точния им размер, в правилния период и в правилната счетоводна сметка, за да се осигури подготовката на финансовите отчети съгласно законовите изисквания и счетоводни стандарти);
3) защита на активите (отговорността за физическото управление на активите е възложена на персонал, чиито функции са независими от и не са свързани с дейности по осчетоводяване; водят се регистри на извършените дейности и движението на активите, за да се поддържа подотчетност на активите); 
4) съпоставяне на данни (данни от различни документи и източници се съпоставят за установяване на съответствие. Например: счетоводните записвания, свързани с банкови сметки, се съпоставят със съответстващите им банкови извлечения.).
Контролните дейности условно се делят на:

- превантивни - контроли, които пречат на възникването на нежелани събития;

- разкриващи - контроли, които разкриват и коригират нежелани събития;

- коригиращи - контроли, които поправят последиците от нежелани събития.

Основни контролни дейности (контроли) са:

- разделяне на отговорностите (процедури за одобряване/разрешаване, изпълнение, осчетоводяване и контрол);

- делегиране на правомощия;

- контроли за упълномощаване и одобрение;

- правила за достъп до активи и информация (контрол върху достъпа), процедури за наблюдение (възлагане, проверка и одобрение);
- процедури по документиране, архивиране и съхраняване на информацията;

- процедури за пълно, вярно, точно и своевременно осчетоводяване на всички операции;
- потвърждение;
- съпоставяне на данни (съгласуване);
- проверка на текущото изпълнение;

- преглед/проверка на процедури, дейности и операции;
- система за двоен подпис;
- предварителен контрол;
- правила за управление на човешките ресурси и формиране на работната заплата;
- контролни дейности, свързани с информационните технологии;
- други.

  Този списък на контролните дейности не трябва да се възприема за          изчерпателен.  Полезни насоки по отношение на контролите са дадени в „Методически насоки по елементите на финансово управление и контрол”, „Указания за осъществяване на предварителен контрол” и „Насоки за въвеждане на управление на риска в организациите от публичния сектор”, издадени от министъра на финансите.

Броят и обхватът на контролните дейности трябва да е достатъчен, за да даде        увереност, че съществените рискове са ограничени до приемливи нива в рамките на риск апетита на предприятието. 

 4.2. Дефиниране на специфични дейности за ограничаване или третиране на риска и ясно определяне на роли и отговорности 

  Мерките, които ще бъдат предприети за ограничаване на всеки от рисковете се комуникират към всички заинтересовани лица под формата на План за действие. Работната група по управление на риска разписва план за действие за ограничаване на рисковете за предприятието като цяло. На база разписаният план за действие на предприятието и изготвеният Риск – регистър на териториалното поделение, всеки Директор на ТП ДГС/ДЛС разписва план за действие и ограничаване на рисковете за съответното стопанство. 

Планът за действие има следните характеристики:

· Включва ясно дефинирани индивидуални и групови отговорности;

· Предвижда постижими, реалистични, прецизни и стриктни крайни срокове за изпълнение;

· Мотивира служителите и създава чувство за лична отговорност и „собственост” на риска (т.е. определят се канали за комуникация, дейностите се обсъждат, анализират се мнения, предложения и оценки, за да може всеки включен в процеса да е напълно убеден, че дейностите, включени в плана са най-подходящите и най-добрите);

· Определя и разграничава функциите, свързани с ръководството, изпълнението и надзор на  дейностите, както и линиите на докладване между тях;

· Позволява лесно и обективно проследяване на напредъка, докладване и отчетност, като отбелязва етапи на изпълнение и ключови индикатори за измерване на представянето.

 Форматът на плана за действие на всяка организационна структура се определя от съответното поделение и се съгласува с Работната група по управление на риска.  Планът за действие се 
4.3. Оценка на остатъчен риск:


 Остатъчен е рискът, който остава да съществува и след предприетите действия от страна на ръководството за ограничаване на присъщия риск. 
От съществена важност е оценката на остатъчния риск. Оценяването на остатъчния риск е резултат от извършените тестове и установените слабости на приложените контролни дейности, т.е. нивото на остатъчния риск зависи от оценката на адекватност и ефективност на контролните дейности.

При оценката на остатъчния риск следва да се отговори на въпроса: Приемливо ли е нивото на съществуващия риск след прилагането на контролите или е необходимо да се търсят други действия за неговото минимизиране? 

Стъпките, които се прилагат за да се определи нивото на остатъчния риск са както следва:

· Прилагане на контролни дейности към идентифицираните рискове с цел намаляване на  тяхното влияние за постигане целите на организацията;

· Извършване на оценка за адекватност и ефективност на приложените контролни дейности спрямо идентифицираните рискове . 

· Определяне нивото на остатъчен риск след оценката на приложените контролни дейности;

· Документиране на процеса чрез отразяване нивото на остатъчните рискове в риск-регистъра.
4.3.1 За определяне на действащите контроли като „адекватни“ следва да се отговори на въпросите: Броят и обхватът на контролните дейности дали е достатъчен, за да се даде увереност, че съществените рискове са ограничени до определените от дружеството приемливи нива?; Дали усилията, които се полагат за ограничаване на този риск, са  съответстващи на величината и значението му?
За определяне на действащите контроли като „ефективни“ следва да се отговори на въпроса: Дали механизмите за контрол ограничават риска до допустимото ниво (равнище, определено от ръководството като приемливо) или не дават положителен резултат?

За оценка на ефективността на въведените контроли  за ограничаване на рисковете се използва следната скала:

Скала за оценка на ефективността на контролите:

	Оценка
	Описание

	1
	Трябва да направим много по-малко

	2
	Трябва да правим по-малко

	3
	Усилията, които полагаме са напълно адекватни за този риск

	4
	Трябва да направим повече

	5
	Трябва да направим много повече


4.3.2. Определяне нивото на остатъчния риск:

За да се определи нивото на остатъчния риск следва да се направи нова  оценка на рейтинга на риска по влияние и вероятност след като се направи оценката на приложените контролни дейности.

Нивото на остатъчен риск може да е, както следва:

·  Приемливо – при оценка на рейтинга на риска 1-5 и оценка на контролите 1-2, т.е. когато риска е нисък, а въведените контроли са адекватни и ефективни;

·  Изисква наблюдение (при оценка на рейтинга на риска 6-15 и оценка на контролите 3-5) – когато риска е от нисък до среден, а контролите изискват допълване или подобряване ефективността им;

·  Изисква наблюдение (при оценка на рейтинга на риска 16-19 и оценка на контролите 1-2) – когато риска е от среден до висок, но приложените контроли са адекватни и ефективни;

· Неприемливо (при оценка на рейтинга на риска 20-25 и оценка на контролите 3-5) – когато риска е висок, а приложените контроли са неадекватни и неефективни.

5. Документиране на процеса по управление на риска. Попълване на риск-регистър

Чрез документиране на всеки етап от процеса се създават условия за редовен и систематичен преглед на процеса. 

Всяка основна дейност, свързана с управлението на рисковете, се документира. Чрез документирането на всеки риск и на всеки етап, вкл. на избраната реакция на служителите, които ще я прилагат, се постига лесен преглед на рисковия профил на предприятието. 

Съгласно настоящата стратегия, в Северноцентрално държавно предприятие управлението на риска се документира на три нива – първото ниво е управлението и документирането на риска в структурните звена на предприятието. Основната информация се документира във:

· Формуляр 1 – Формуляр за идентифициране на рисковете – описват се всички идентифицирани присъщи рискове в териториалното поделение . Всеки един от идентифицираните рискове се оценява по показателите влияние, вероятност и се посочва оценка на риска. (Приложение № 2)

· Формуляр 2 – Риск-регистър на ниво териториално поделение – в този документ се описват рисковете, оценени като средни/високи в първия документ. При преценка на директора на ТП, може да се опишат и рискове, оценени като ниски (Приложение № 3). Описват се наличните контроли. Оценява се нивото на адекватност и ефективност на контролните дейности. Определя се нивото на остатъчния риск. За високите остатъчни рискове се предвиждат допълнителни мероприятия за понижаване нивото на риска със срокове и отговорности. 
Второто ниво е управлението и документирането на риска в предприятието като цяло. Попълва се риск-регистър на значимите рискове на дружеството. Този документ се изготвя от работната група въз основа на предоставените от поделенията формуляри 1 и 2. В него се включват само високите остатъчни рискове от риск регистрите на поделенията и по преценка – средните остатъчни рискове.  (Приложение № 4)
Трето ниво е документиране на мерките, които ще бъдат предприети за ограничаване на всеки от рисковете като същите се комуникират към всички заинтересовани лица под формата на План за действие на СЦДП-ДП (Приложение № 5)

· На база План за действие на СЦДП-ДП и изготвеният Риск-Регистър на ниво териториално поделение се изготвя План за действие за териториалното поделение.

6.Мониторинг и докладване

След като стратегията за отговор на риска е определена, е необходимо постоянно наблюдение с цел да се гарантира, че тя е въведена и работи успешно.  Мониторингът (наблюдението) е най-важната стъпка от цялостния процес на управление на риска, тъй като осигурява ранно предупреждение за рисковете, които могат да се сбъднат и материализират. Следните техники трябва да бъдат използвани, с цел да се подпомогне процесът по мониторинг (наблюдение) на рисковете:

· Идентифициране и проследяване на показателите за риска, които могат да действат като системи за ранно предупреждение. Ако този показател е над допустимата норма това е индикация, че създадените контроли не работят добре; 

· Функцията по Вътрешен одит може да бъде използвана за предоставяне на увереност по отношение на адекватността и ефективността на въведените контроли;

· Напредъкът по отношение на ограничаването на риска следва да бъде обсъждан на редовни срещи във всяка една структура;  

· Всяка организационна структура трябва редовно да докладва за прогреса на изпълнение на плана за действие на Работната група по управление на риска. 
 Етапът на докладване на резултатите от управлението на риска е от изключителна важност и следва да бъде организиран по начин, по който да се осигури непрекъсваемост на процеса. Честотата на докладване зависи от оценката на остатъчния риск. Като минимум докладването се прави един път в годината. Нивото, до което се докладват рисковете зависи от естеството на поставената оперативна цел и на оценката на риска, пречупен през риск апетита на предприятието.

Приложения:
· Приложение №1: Карта на риска
· Приложение №2: Формуляр за идентифициране на рисковете
· Приложение №3: Риск-регистър на ТП ДГС/ДЛС...
· Приложение №4: Риск-регистър на СЦДП ДП Габрово
· Приложение №5: План за действие за управлението на рисковете

